‘Drakoniese’ regulasies oor kwarantyn moet gewysig wordDie Nababeep-kwarantynfasiliteit in die Noord-Kaap. Drakoniese regulasies wat bepaal dat Suid-Afrikaners wat vanaf buurlande en die buiteland gerepatrieer word vir 14 dae in kwarantyn geplaas word, moet sodanig gewysig word dat mense die keuse het om, indien hulle dit kan doen en bewys daarvan kan lewer, selfkwarantyn toe te pas. Philip van Staden, die VF Plus se woordvoerder oor gesondheid, sê Suid-Afrikaners wat gerepatrieer word, het sedert die aanvang van die staat van inperking telkens by geriewe opgedaag wat nie geskik is vir mense of aan gesondheidstandaarde voldoen nie. “Die jongste voorval by die Mercure-hotel in Nelspruit waar mense nie toegelaat word om deur private instellings vir Covid-19 getoets te word nie, is ŉ voorbeeld van die ANC-regering se magsugtige regulasies. Die VF Plus het reeds die afgelope Maandag die voorval onder die departement van gesondheid se aandag gebring en daar word tans deur die departement met die provinsiale regering van Mpumalanga oor die aangeleentheid geskakel,” het Van Staden gesê. “Mense kan nie vir 14 dae aangehou en private toetsing geweier word nie. Sodra mense by grensposte aankom, moet hul temperatuur geneem word en sodra hulle by die betrokke geriewe opdaag, moet hulle getoets word. Indien hulle negatief toets, moet die dokter by die gerief hul vrylatingsdokumente uitreik en onderteken. Om mense aan te hou en weier dat hulle getoets word, hetsy deur die staat of privaat, is ŉ gruwelike skending van menseregte.” Van Staden sê diegene wat self kan isoleer of kwarantyn kan toepas, moet toegelaat word om dit te doen. Diegene wat nie kan nie, moet by instellings geplaas word wat nie hul menseregte skend nie. Die Zithabiseni-kwarantynkamp. “Om mense in ontoereikende geriewe te plaas, hulle soos gevangenes te behandel, hul medikasie te weier of oneetbare voedsel aan hulle te verskaf, maak die deur oop dat die regering hom weer ŉ keer kan vasloop teen die gereg net soos in die Zithabiseni-geval, ook in Mpumalanga, waar die hof die gerief gesluit het.” Van Staden het gesê die manier waarop die Suid-Afrikaanse regering mense behandel wat gerepatrieer word, is skandalig. Die burgerregtegroep AfriForum se dringende aansoek dat die kwarantynregulasies wat selfisolasie verbied, opgeskort word, is vroeër vandeesmaand toegestaan. Diegene wat dus doeltreffende kwarantynmaatreëls vir hulself kan tref as hulle positief vir Covid-19 toets, word nou toegelaat om dit te doen. Dit geld egter net vir mense wat nog heeltyd in Suid-Afrika was en dan positief vir Covid-19 toets. AfriForum het ook met regstappe begin om oplossings te probeer vind vir diegene wat van die buiteland na Suid-Afrika terugkeer en verplig word om die 14 dae in kwarantyn in ŉ staatsfasiliteit deur te bring.